CELEX: 62011TN0657
Language: ro
Date: 2011-12-21 00:00:00
Title: Cauza T-657/11: Acțiune introdusă la 21 decembrie 2011 — Technion — Israel Institute of Technology și Technion Research & Development/Comisia

10.3.2012   
            
            
               RO
            
            
               Jurnalul Oficial al Uniunii Europene
            
            
               C 73/28
            
         Acțiune introdusă la 21 decembrie 2011 — Technion — Israel Institute of Technology și Technion Research & Development/Comisia
   (Cauza T-657/11)
   2012/C 73/56
   Limba de procedură: franceza
   
      Părțile
   
   
      Reclamante: Technion — Israel Institute of Technology (Haifa, Israel) și Technion Research & Development Foundation Ltd (Haifa) (reprezentanți: D. Grisay și D. Piccininno, avocați)
   
      Pârâtă: Comisia Europeană
   
      Concluziile
   
   Reclamantele solicită Tribunalului:
   
               —
            
            
               admiterea prezentei cereri în anulare întemeiate pe articolul 263 din Tratatul privind funcționarea Uniunii Europene;
            
         
               —
            
            
               declararea acesteia ca admisibilă și
            
         
               —
            
            
               cu titlu principal, declararea acțiunii ca fondată și anularea deciziei Direcției Generale Societatea Informațională și Media a Comisiei Europene din 19 octombrie 2011;
            
         
               —
            
            
               obligarea Comisiei Europene la plata cheltuielilor de judecată.
            
         
      Motivele și principalele argumente
   
   În susținerea acțiunii, reclamantele invocă două motive.
   
               1.
            
            
               Primul motiv, întemeiat pe o eroare vădită de apreciere și pe insuficiența motivării, întrucât ordinul de recuperare din 19 octombrie 2011 s-ar fonda numai pe elemente contestate în ceea ce privește motivarea și temeinicia lor în cauza T-546/11, Technion — Israel Institue of Technology și Technion Research & Development/Comisia (1), respectiv, un raport de audit și o decizie a Comisiei prin care, în temeiul concluziilor auditului financiar menționat privind executarea, printre altele, a contractului MOSAICA, anumite costuri au fost declarate neeligibile.
            
         
               2.
            
            
               Al doilea motiv, întemeiat pe încălcarea de către Comisie a principiului neîmbogățirii fără justă cauză. Reclamantele arată că:
               
                           —
                        
                        
                           în cazul în care Comisia ar recupera suma solicitată, care acoperă în totalitate prestațiile efectuate de M. K., angajatul TECHNION, în cadrul contractului MOSAICA, aceasta și-ar însuși beneficiile prestațiilor aferente contractului și rezultatele cercetărilor efectuate fără să fi plătit pentru realizarea lor;
                        
                     
                           —
                        
                        
                           reclamantele au dreptul să solicite rambursarea costurilor aferente prestațiilor efectuate în cadrul contractului MOSAICA;
                        
                     
                           —
                        
                        
                           în cazul unei rambursări, reclamantele nu numai că ar fi private de o sumă corespunzătoare unor prestații efectiv realizate, ci ar înregistra și o pierdere suplimentară, întrucât, pe lângă rambursare, acestea ar trebui să suporte costurile legate de realizarea prestațiilor furnizate.
                        
                     
         
      (1)  JO 2011, C 355, p. 28.